Perussuomalaisten puheenjohtajan mielestä toimittaja ja poliitikko eivät voi olla ystäviä.

Perussuomalaisjohtaja ulkoministeri Timo Soini kirjoittaa blogissaan Tuomas Enbusken kirjoituksesta viikonvaihteen Iltalehdessä. Siinä kirjoitettiin Soinin olevan nero. ”Hätkähdin”.

– Minä en ole nero, mutta hän on. Minä kirjoitan plokiin yksinkertaisista asioista yksinkertaisesti. Monimutkaisista en tiedä mitään, populisti kun olen. Runoilija ilman rahaa, Timo Soini kiistää.

Soinin mukaan nero sen sijaan kirjoittaa ”meistä perussuomalaisista, lyhytvakoisista kansanmiehistä, armottoman ateistisen totuuden. Ja saa vielä siitä maksun. Kun raha kirstuun kilahtaa, niin sielu taivaaseen vilahtaa”.

– Luupääateismissa on jotakin lutuista. Otsa on kuin Leninillä, sinne mahtuu koko maailma. Olen aina ihmetellyt pakanoiden pauhua. Hetken kukkivat ja sitten lakastuvat.

Soinin mukaan ”toimittaja ja poliitikko eivät perusjännitteen vuoksi voi olla ystäviä. Ystävällisiä sen sijaan ollaan, sivistyneesti”.